REPUBLIKA SRBIJA

NARODNA SKUPŠTINA

Odbor za prava deteta

23 Broj:06-2/86-18

15. maj 2018. godine

B e o g r a d

**Z A P I S N I K**

**SA TREĆE SEDNICE ODBORA ZA PRAVA DETETA ODRŽANE 8. MAJ 2018. GODINE**

Sednica je počela u 12,00 časova.

Sednicom je predsedavala Nada Lazić, zamenik predsednika Odbora.

Sednici su prisustvovali: Đorđe Milićevići Gordana Čomić, potpredsednici Narodne skupštine; Milanka Jevtović Vukojičić, Tatjana Macura, Dubravka Filipovski, Milena Ćorilić, Elvira Kovač, Danijela Stojadinović, dr Sanda Rašković Ivić, Jelena Mijatović i Jasmina Karanac, zamenik člana Nataše Mihailović Vacić.

Sednici nisu prisustvovali: Maja Gojković, predsednik; Veroljub Arsić, prof. dr Vladimir Marinković, Vjerica Radeta, potpredsednici Narodne skupštine; Ana Karadžić, Dragoljub Mićunović, Nataša Sp. Jovanović, Marko Đurišić, Nataša Mićić, Marija Jevđić, Sandra Božić i Srđan Nogo, članovi Odbora.

Presedavajuća je otvorila sednicu u smislu člana 72. stav 5. Poslovnika Narodne skupštine iz razloga što nije ostvaren kvorum kao preduslov za odlučivanje, tako je nastavljen rad po tačkama Dnevnog reda koji je predložen u Savizu sednice.

**D n e v n i r e d:**

1. Informisanje Odbora o Ciljevima održivog razvoja;
2. Razno.

PRVA TAČKA : **Informisanje Odbora o Ciljevima održivog razvoja**

Predsedavajuća **Nada Lazić** je rekla da će članove Odbora za prava deteta o Ciljevima održivog razvoja informisati narodni poslanik Gordana Čomić, koja je ujedno i članica Fokus grupe za razvoj mehanizama kontrole procesa implementacije Ciljeva

održivog razvoja Narodne skupštine, te je u tom smislu zamolila gospođu Čomić da članove Odbora za prava deteta informiše i upozna sa Ciljevima održivog razvoja i ulozi nacionalnih parlamenata u njihovom ostvarivanju.

Narodni poslanik **Gordana Čomić** je kao članica Fokus grupe za razvoj mehanizama kontrole procesa implementacije Ciljeva održivog razvoja Narodne skupštine, podsetila prisutne da je ove ciljeve usvojila Generalna skupština UN i da oni predstavljaju nastavak milenijumskih ciljeva iz 2000. godine, koji su kako je naglasila, samo delimično ostvareni, pa je odlučeno da se realizacija ovih ciljeva nastavlja do 2030. godine. Pojasnila je da globalnih ciljeva ima ukupno 17, sa 169 podciljeva za njihovo ostvarivanje i navela da je osnovni zadatak država članica UN da prepoznaju prioritete među ovim ciljevima, definišu ih kao nacionalne ciljeve i posvete se njihovom ostvarivanju. Istakla je da je uloga parlamenata u ostvarivanju ciljeva održivog razvoja višestruka i da svaki nacionalni parlament ima svoj model rada, ističući da je Narodna skupština formirala Fokus grupu, koja je do sada uradila samoprocenu i plan rada koji, između ostalog, predviđa upoznavanje radnih tela Narodne skupštine sa Ciljevima održivog razvoja.Kao negativnu stranu koju je uočila istakla je projektantski i nerazumljivi jezik samog dokumenta, te je umesto termina Ciljevi održivog razvoja u svom izlaganju koristila termin ciljevi razvoja.   
 Govorila je o mapiranju ciljeva i rezultatima Fokus grupe u periodu od deset meseci i s tim u vezi pomenula sledeće ciljeve razvoja: okončati siromaštvo svuda i u svim oblicima; obezbediti zdrav život i promovisati blagostanje za ljude svih generacija; obezbediti inkluzivno i kvalitetno obrazovanje i promovisati mogućnosti celoživotnog učenja; postići rodnu ravnopravnost i osnaživati sve žene i devojčice; obezbediti sanitarne uslove i pristup pijaćoj vodi za sve; osigurati pristup dostupnoj, pouzdanoj, održivoj i modernoj energiji za sve; promovisati inkluzivan i održiv ekonomski rast, zaposlenost i dostojanstven rad za sve; izgraditi prilagodljivu infrastrukturu, promovisati održivu industrijalizaciju i podsticati inovativnost; smanjiti nejednakost između i unutar država; učiniti gradove i ljudska naselja inkluzivnim, bezbednim, prilagodljivim i održivim; obezbediti odgovornu potrošnju i proizvodnju; preduzeti hitnu akciju u borbi protiv klimatskih promena i njenih posledica; očuvati i održivo koristiti okeane, mora i morske resurse; održivo upravljati šumama, suzbiti dezertifikaciju, zaustaviti i preokrenuti degradaciju zemljišta i sprečiti uništavanje biodiverziteta; promovisati miroljubiva i inkluzivna društva za održivi razvoj, obezbediti pristup pravdi za sve i izgraditi efikasne, pouzdane i inkluzivne institucije na svim nivoima i učvrstiti globalno partnerstvo za održivi razvoj.

Podsetila je da je Vlada Srbije u avgustu prošle godine osnovala Radnu grupu koju vodi ministar bez portfelja Slavica Đukić Dejanović, a da je naš parlament odlukom predsednice Narodne skupštine, osnovao Fokus grupu koja je uradila samoprocenu i plan aktivnost, te da je za prvu aktivnost upravo predviđeno da svi skupštinski odbori budu upoznati šta su Ciljevi održivog razvoja. Dodala je da bi po njenom mišljenju centar odlučivanja po pitanju Ciljeva održivog razvoja trebala biti Vlada Republike Srbije i to na način da u okviru svakom ministarstva imamo nekoga ko će se isključivo baviti Ciljevima razvoja.

U kraćoj raspravi, a na predlog narodnog poslanika **Dubravke Filipovski**, članovi Odbora razmenili su mišljenja o odabiru nekoliko ciljeva od postojećih sedamnaest, koje bi Odbor za prava deteta napravio i na kojima bi posebno radio u narednom periodu. Dubravka

Filipovski je predložila da se odredi neka vrsta prioriteta u njihovom sprovođenju, kao i da se ciljevi podele na resorne grupe, odnosno radne grupe koje su u postupku formiranja.

DRUGA TAČKA**: Razno**

Predsedavajuća **Nada Lazić** je podsetila članove da je na Prvoj sednici Odbora za prava deteta predsednica predložila da se obrazuju radne grupe u odboru i pozvala članove Odbora da se u skladu sa svojim interesovanjima i afinitetima prijave za rad u jednoj od radnih grupa. Naglasila je da prema odredbama člana 44. stav 6. Poslovnika Narodne skupštine, predsednik odbora može obrazovati posebnu radnu grupu koja obavlja poslove za potrebe odbora, dodajući da nadležnost za obrazovanje radnih grupa pripada predsedniku odbora, ali da je dogovor bio da je znatno delotvornije da se članovi svi zajedno dogovore oko angažovanja u svakoj pojedinoj radnoj grupi, te da se članovi prijave prema svojim afinitetima.

Informisala je članove da je do sada obrazovana samo Radna grupa za inicijative, peticije, predstvke i predloge, pa su članovi Odbora razgovarali o formiranju preostalih radnih grupa Odbora i dogovorili se da Službi Odbora dostave predloge za članstvo u radnim grupama, kako bi se formirale sledeće radne grupe: Radna grupa za kontrolu sprovođenja Zakona o osnovama sistema obrazovanja i vaspitanja u segmentu inkluzivnog obrazovanja; Radna grupa za kontrolu sprovođenja Porodičnog zakona u delu koji se odnosi na zaštitu dece od porodičnog nasilja; Radna grupa za kontrolu sprovođenja Zakona o socijalnoj zaštiti u delu koji se odnosi na razvoj usluga u zajednici; Radna grupa za kontrolu sprovođenja Zakona o finansijskoj podršci porodicama sa decom u segmentu koji se odnosi na dodelu dečijih dodataka; Radna grupa za kontrolu sprovođenja Zakona o maloletnim učiniocima krivičnih dela i krivičnopravnoj zaštiti maloletnih lica u delu koji se odnosi na učešće maloletnih lica u sudskim postupcima i Radna grupa za praćenje stanja i unapređenje položaja i prava dece čiji se život i rad odvija na ulici.

Predsedavajuća je pozvala članove Odbora da se na samoj sednici izjasne u vezi svog članstva u predloženim radnim grupama i istovremeno zamolima sve one koji se još nisu izjasnili, a imaju želju da učestvuju u radu neke od navedenih Radnih grupa, da se o tome izjasne preko službe Odbora. Pored toga zamola je i da se svim članovima koji nisu prisustvovali sednici upute pozivi za opredeljivanje eventualnog učešća u radu navedenih radnih grupa.

\*

Na predlog predsedavajuće **Nade Lazić** koja je priprenila predlog saopštenja za javnost u vezi sa neprofesionalnim izveštavanjem medija o slučajevima nasilja u porodici, članovi su utvrdili tekst saopštenja za javnost Odbora povodom izveštavanja medija i s tim u vezi osudili senzacionalističko i neprofesionalno izveštavanje u medijima o slučajevima nasilja u porodici, a pogotovu nad decom. Kako je istakla predsedavajuća Nada Lazić, neposredan povod za oglašavanje Odbora za prava deteta je izveštavanje medija od 4. maja o.g. o slučaju seksualnog zlostavljanja maloletnog deteta od strane oca. Navela je da je javnost je, bez ikakve potrebe, do detalja bila obaveštavana o zlostavljanju deteta i nesreći u kojoj je dete živelo.

Odbor je ocenio da mediji, prilikom iznošenja detalja ovog slučaja, nisu vodili računa o štetnim posledicama koje takav način izveštavanja ostavlja na samu žrtvu i da ovo nije prvi

primer zloupotrebe informacija iz privatnog života žrtve u medijima i time unižavanja ljudskog dostojanstva, kroz kršenje novinarskog kodeksa. Imajući u vidu značaj medija u borbi protiv nasilja u porodici, a pogotovo protiv nasilja nad decom, iznet je zajednički stav da prevashodni cilj u informisanju mora biti zaštita žrtve i ukazivanje na pojave koje društvo ne sme da zataškava, a ne podizanje tiraža na račun dubokih ljudskih nesreća. Članovi Odbora su se saglasili da se saopštenje u vezi sa neprofesionalnim izveštavanjem medija o slučajevima nasilja u porodici uputiti Savetu za suzbijanje nasilja u porodici Vlade R. Srbije, Zaštitniku građana, Povereniku za zaštitu ravnopravnosi i Savetu za štampu, kao nezavisnom telu koje okuplja izdavače, vlasnike medija i novinare, kako bi se sprečilo senzacionalističko izveštavanje o slučajevima nasilja nad decom.

**Dubravka Filipovski** je predložila da se pripremi predlog operativnog plana rada Odbora za prava deteta za naredni period, koji bi se odnosio posebno na rad Odbora na terenu i predložila da se o tome raspravlja na narednoj sednici Odbora za prava deteta.

**Nada Lazić** je na osnovu predloženog pozvala sve članove Odbora da eventualne sugestije za operativni plan i sve svoje predloge za rad Odbora dostave Službi, kako bi se na bazi tih predloga napravio plan budućeg rada Odbora za prava deteta i napravila analiza šta bi od predloženih aktivnosti radne grupe mogle da realizuju svaka u okviru svog delokruga rada.

Sednica je završena u 12,50 časova.

SEKRETAR ODBORA ZAMENIK PREDSEDNIKA

Ljiljana Nikinović Nada Lazić